Dendang Anak

Sejarah penubuhan

Dendang Anak atau ديندڠ أنق merupakan sebuah Kumpulan Muzik Kesenian dan Duta Kebudayaan Terengganu yang diiktiraf sebagai satu gerakan kesenian yang membawa imej Bangsa Melayu, ditubuhkan dan berasal dari sebuah negeri atau provinsi kecil Semenanjung Malaysia iaitu Terengganu Darul Iman. Diasaskan oleh seorang penggiat seni dan ahli pengkaji sejarah (dikenali sebagai Abang Ku selaku nama pena nya), bermula di sebuah perkampungan yang letaknya di Hulu Kuala Terengganu seawal tahun 1997 (penubuhan awal fasal pertama); (1999-fasal kedua). Dendang Anak telah pun bermula dengan membawa pelbagai jenis konsep atau genre muzik, namun yang jelasnya adalah nama Dendang Anak itu sendiri begitu sinonim dengan irama muzik yang diproklamirkan sebagai rentak Nusantara, di mana ia menggabungkan irama tradisi seperti Jawa, Sunda, berteraskan rentak serta penyusunan lagu yang mempunyai sentuhan-sentuhan yang menggambarkan kemelayuan, yang meluas atau global seperti Zapin, Dikir barat, rentak Samaniyah, Inang, Masri, Gamelan, Joget, Pendeta dan sebagainya.
Nama Dendang Anak diambil daripada sebuah kisah yang ada tercatit dalam Riwayat Sejarah Awal Melayu atau Sulalatus Salatin, di mana mereka inilah antara kumpulan yang ada bersama angkatan rombongan Sultan Melaka yang diutuskan pergi meminang Puteri Gunung Ledang bersama orang-orang Indragiri. Maka dengan ini, jelaslah bahawa Dendang Anak bukanlah sebuah kumpulan kesenian yang sekadar memberi hiburan semata-mata, Dendang Anak juga membawa mesej atau pesanan dari sejarah agar kembali kita berfikir serta belajar menghargainya semula. Sesuailah pada maksud Benua Membawa Jalan yang berteraskan pada dua hal utama, AGAMA dan BANGSA yang menjalar kepada empat cabang asas iaitu;
Agama Usul Bangsa,Bahasa Jiwa Bangsa,Budaya Raga Bangsa,Adat Martabat Bangsa.™

Peralatan

Dendang Anak menggunakan peralatan muzik yang digabungkan antara alat muzik tradisional dan moden seperti gong, gendang silat, beduk atau tabuh, rebana, kompang, marwas, seruling, ocarina, suling, ney, gamelan, darbuka, didgeridoo, gambus, gitar klasik, gitar elektrik, violin, biola, jidur, erhu dan keyboard, bersama alatan-alatan perkusi yang lain demi mencapai tahap kualiti bunyi yang tepat dan jitu bagi menggambarkan suasana dan rasa yang dipersembahan melalui lagu secara sepenuhnya.

Anggota kumpulan

Setelah beberapa tahun anggota kumpulan bersilih ganti sehingga tahun 2010, kini kumpulan Dendang Anak terdiri daripada 16 orang anggota (termasuk 2 orang anggota daripada kumpulan pelapis Dendang Anak), dengan nama-nama tersendiri sebagai watak dalam seni persembahan mereka.
1. Penghulu: Zulkifli Mohammed Zin atau Zul Abang (Ketua Kumpulan); Gitar dan Gambus
2. Putra: Yang Mulia Raja Bahiuddin Ansari Shah Ibni Raja Kamarul Bahrin Shah atau Ku Ayie (Penolong Kumpulan dan Pengarah Muzik); Pemain Seruling atau Flutist dan Pemain Percussion - guru muzik dan pakar dalam blowing instrument.
3. Paduka: Yang Mulia Raja Badruddin Hakim Shah Ibni Raja Kamarul Bahrin Shah atau Ku Bad (Pengurus Kumpulan dan Penerbit); Penyanyi, Pemain Didgeridoo dan Pemain Percussion - juga seorang budayawan, penulis bebas, pereka grafik bebas, penganjur acara, aktivis industri seni dan karyawan negeri Terengganu.
4. Pendita: Azmee Abdul Manap atau Daqmie (Penerbit); Penyanyi dan Pemain Keyboard - juga seorang penulis, penggubah lagu, penerbit album, jurutera bunyi, guru vokal, pengkritik dan juri yang terkenal dalam industri muzik Malaysia.
5. Aduka: Ahmad Zaini Mokhtar, dikenali sebagai Bro Geeq atau Geeka; Gendang Silat dan Master Percussionist (membranous percussion) - juga seorang sessionist untuk kumpulan Diplomats of Drums, Malaysia (2001-sekarang), pemain drum kumpulan Marhaen - Ana Raffali dan guru muzik bahagian pergendangan sepenuh masa.
6. Tajul: Ahmad Azizi Sidek atau Azizi; Pemain Bass
7. Bathin: Hasnol Tomijan atau Hasnol; Penyanyi Utama
8. Indra: Fauzee Mustafa Kamal atau Indra; Gendang Sunda dan Darbuka
9. Arjuna: Iskandar Farick atau Farick; Jidur & Tabuh
10. Nadhim: Ahmad Nadhir Abdul Razak atau MC Nadhir; Juru-juru, Tukang Karut atau Tok Canang Dendang Anak dan Kompang/Marwas
11. Wira: Khairul Anwar Zulkifle atau Keyo; Penyanyi dan Kompang/Marwas
12. Kasturi: Badrol Hisyam Hashim atau Bad; Penyanyi Latar dan Kompang/Marwas
13. Malim: Fadhullahelmi Yusof atau Helmi; Penyanyi Latar dan Kompang/Marwas
14. Panji: Affendee Mahmud atau Fendy; Rebana
15. Makhdum: Shawaluddin atau Shawal; Rebana
16. Pitung: Abdul Samad Alias atau Man Bota; Gong
17. ......: Abu Sufyan atau Abu; Pemain Gitar Kedua
18. ......: Aidil Balqis atau Aidil; Rebana

Lagu dan lirik

Sejak tahun 1997 hingga 2010, sebanyak 555 buah lagu dan lirik telah dicipta. Semua karya penulisan yang dihasilkan adalah bersulamkan puisi, sajak, gurindam, nazam, seloka dan syair yang khasnya berbahasa Melayu dan kebanyakkannya berkisahkan Sejarah Melayu yang diilhamkan daripada kitab-kitab seperti Sulalatus Salatin, Hikayat Raja Pasai, Bustan Al Salatin, Hikayat Merong Mahawangsa dan Hikayat Hang Tuah, hinggalah kepada penceritaan kisah Kesultanan Melaka yang dipercayai bermula seawal tahun 1300 Masihi.

Maklumat penafian

Nama Dendang Anak™ adalah hakcipta terpelihara di bawah naungan Dendang Anak Productions, Persatuan Dendang Anak dan Dendang Anak Enterprise. Sebarang penggunaan semula kata tanpa keizinan, karya atau apapun yang berhubung kait dengan Dendang Anak adalah dilarang sama sekali dan akan diambil tindakan.